Komisijos reglamentas (EB) Nr. 1471/1999
1999 m. liepos 5 d.
iš dalies keičiantis Reglamentą (EB) Nr. 347/96, nustatantį operatyvaus pranešimo apie lašišos išleidimą į laisvą apyvartą Europos bendrijoje sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos reglamentą (EEB) Nr. 3759/92 dėl bendro žuvininkystės ir akvakultūros produktų rinkos organizavimo [1] su paskutiniais pakeitimais, padarytais Reglamentu (EB) Nr. 3318/94 [2], ypač jo 30 straipsnį,
(1) kadangi Reglamentu (EB) Nr. 347/96 [3] Komisija nustatė operatyvaus pranešimo sistemą apie lašišų importo sąlygas atsižvelgiant į rinkos trukdymą ir apie laikinos mažiausios kainos nustatymą;
(2) kadangi pateikus antidempingo ir apsaugos nuo subsidijavimo tyrimų išvadas Tarybos reglamentas (EB) Nr. 772/1999 [4] su paskutiniais pakeitimais, padarytais Reglamentu (EB) Nr. 1003/1999 [5], nustato galutinį antidempingo ir išlyginamąjį muitą bei mažiausią kainą, kuri galioja pateikiant iš Norvegijos kilusias ir importuojamas Atlanto lašišas; kadangi šie muitai netaikomi sužvejotoms Atlanto lašišoms, kurios priskiriamos tiems patiems KN kodams;
(3) kadangi muitai netaikomi išaugintoms Atlanto lašišoms, kurias importavo Reglamento (EB) Nr. 772/1999 priede išvardytos įmonės, atleistos nuo mokesčių atsižvelgiant į jų pasiūlytus ir Komisijos sprendimu 97/634/EB [6] su paskutiniais pakeitimais, padarytais Reglamentu (EB) Nr. 929/1999 [7], priimtus įsipareigojimus dėl kainos;
(4) kadangi siekiant, kad operatyvaus informavimo sistema perduodama informacija būtų naudingesnė ir kad būtų galima kontroliuoti įsipareigojimus bei antidempingo ir apsaugos nuo subsidijavimo muitus, informacija apie lašišų importą, jei jis vykdomas iš Norvegijos, turėtų būti sparčiau skirstoma atsižvelgiant į jos tipą, pateikimą ir eksportuojančią įmonę iš dalies pakeičiant Reglamentą (EB) Nr. 347/96;
(5) kadangi įsipareigojimų sąrašas dar kartą buvo pakeistas atsižvelgiant į pažeidimus, įsipareigojimų panaikinimą arba priimtus naujus įsipareigojimus; kadangi yra tikėtina, kad panašūs keitimai taip pat bus daromi ateityje;
(6) kadangi dabar sukurta technologija leidžia kompiuteriu parengtus duomenis siųsti elektroniniu paštu ir dėl to galiausiai turėtų būti įvesta perdavimo forma ir nustatytas pranešimo formatas; kadangi dėl to Reglamentas (EB) Nr. 347/96 turėtų būti iš dalies pakeistas;
(7) kadangi šiame reglamente numatytos priemonės atitinka Žuvininkystės produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 347/96 iš dalies keičiamas taip:
1. 1 straipsnio 1 dalyje įterpiamas trečias sakinys:
"Jei tai yra įsipareigojimus vykdančių Norvegijos įmonių sąrašas, kaip numatyta Tarybos reglamentu (EB) Nr. 772/1999 [8], papildoma informacija apie išleistas prekes teikiama priede nustatyta TARIC kodo forma ir papildomu TARIC kodu, kuriuose nurodomas importas atsižvelgiant į kiekvienos įmonės pateikimą ir įsipareigojimą.";
2. 1 straipsnio 2 dalies antras sakinys keičiamas taip:
"II priede nurodytos formos pranešimas Komisijai siunčiamas elektroniniu paštu".
3. Priedas keičiamas šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 5 d.